
B7‑0482/2011
Europos Parlamento rezoliucija dėl padėties Sirijoje

Europos Parlamentas,
–
atsižvelgdamas į savo ankstesnes rezoliucijas dėl Sirijos, ypač į 2011 m. liepos 7 d. rezoliuciją dėl padėties Sirijoje, Jemene ir Bahreine, atsižvelgiant į padėtį arabų šalyse ir Šiaurės Afrikoje,

–
atsižvelgdamas į 2011 m. rugpjūčio 19 d. Europos Parlamento pirmininko Jerzy Buzeko pareiškimą dėl padėties Sirijoje ir dėl tarptautinės bendruomenės reakcijos,

–
atsižvelgdamas į Tarybos sprendimą 2011/522/BUSP, kuriuo iš dalies keičiamas Sprendimas 2011/273/BUSP dėl ribojamųjų priemonių Sirijai; Tarybos Sprendimą 2011/523/ES, kuriuo iš dalies sustabdomas Europos ekonominės bendrijos ir Sirijos Arabų Respublikos bendradarbiavimo susitarimo taikymas; taip pat į 2011 m. rugsėjo 2 d. Tarybos reglamentą Nr. 878/2011, kuriuo iš dalies keičiamas Reglamentas (ES) Nr. 442/2011 dėl ribojamųjų priemonių, atsižvelgiant į padėtį Sirijoje,

–
atsižvelgdamas į Komisijos pirmininko pavaduotojos-vyriausiosios įgaliotinės 2011 m. liepos 8 d., liepos 31 d., rugpjūčio 1 d., rugpjūčio 4 d., rugpjūčio 18 d., rugpjūčio 19 d., rugpjūčio 23 d., rugpjūčio 30 d. ir rugsėjo 2 d. pareiškimus dėl Sirijos,

–
atsižvelgdamas į 2011 m. liepos 18 d. Tarybos išvadas dėl Sirijos,

–
atsižvelgdamas į 2011 m. gegužės 25 d. Europos Komisijos ir vyriausiosios įgaliotinės bendrą komunikatą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui pavadinimu „Naujas požiūris į kintančią kaimynystę“,

–
atsižvelgdamas į JT Saugumo Tarybos pirmininko 2011 m. rugpjūčio 3 d. pareiškimą dėl Sirijos,

–
atsižvelgdamas į 2011 m. rugpjūčio 23 d. JT Žmogaus teisių tarybos rezoliuciją, priimtą per jos 17-ąją ypatingąją sesiją, dėl žmogaus teisių padėties Sirijos Arabų Respublikoje,

–
atsižvelgdamas į Darbo tvarkos taisyklių 110 straipsnio 2 dalį,
A.
kadangi, kaip neseniai patvirtino JT vyriausiasis žmogaus teisių komisaras Navi Pillay, nuo 2011 m. kovo mėn. buvo nužudyta daugiau kaip 2 600 civilių gyventojų, daug žmonių buvo sužeista, areštuota ir sulaikyta Sirijos režimui vykdant tyčines žiaurias represijas prieš taikius protestuotojus ir kovotojus už žmogaus teises;

B.
kadangi nepaisant gausios tarptautinės bendruomenės pasmerkimo Sirijoje tęsiasi ir intensyvėja žiaurios saugumo pajėgų represijos prieš taikius demonstrantus;

C.
kadangi prezidento Basharo al-Assado pažadėtos reformos ir amnestijos niekada nebuvo vykdomos;

D.
kadangi dėl smurto ir perkėlimų daugelis Sirijos gyventojų susiduria su blogėjančia humanitarine padėtimi; kadangi Sirijos kaimyninės šalys ir tarptautinė bendruomenė deda daug pastangų siekdamos užkirsti kelią šios humanitarinės krizės tolesniam gilėjimui ir aštrėjimui;

E.
kadangi Sirijos režimas neįleidžia į šalį tarptautinių humanitarinių ir žmogaus teisių organizacijų ir tarptautinės žiniasklaidos atstovų;

F.
kadangi krizė Sirijoje kelia grėsmę viso Artimųjų Rytų regiono stabilumui ir saugumui;

G.
kadangi nebuvo pasirašytas Europos bendrijos bei jos valstybių narių ir Sirijos Arabų Respublikos asociacijos susitarimas; kadangi šio susitarimo pasirašymas Sirijos prašymu atidedamas nuo 2009 m. spalio mėn.; kadangi Taryba nusprendė nesiimti jokių tolesnių veiksmų šioje srityje, be to, nusprendė iš dalies sustabdyti galiojančio bendradarbiavimo susitarimo taikymą;

H.
kadangi Europos Komisijos ir vyriausiosios įgaliotinės pasiūlytas naujas požiūris, kaip atsakas į besikeičiančią kaimynystę, grindžiamas abipuse atskaitomybe ir bendru įsipareigojimu gerbti visuotines žmogaus teisių, demokratijos ir teisinės valstybės vertybes,

I.
kadangi Europos Parlamento nariai pastaraisiais mėnesiais keletą kartų susitiko ir pasikeitė nuomonėmis su tremtyje gyvenančiais Sirijos opozicijos atstovais;

1.
griežtai smerkia tyčines prezidento Basharo al-Assado režimo smurtines represijas prieš taikius demonstrantus, kovotojus už žmogaus teises ir aplamai Sirijos gyventojus; reiškia užuojautą aukų artimiesiems; reiškia solidarumą su Sirijos žmonėmis, pritaria jų drąsai ir ryžtui ir tvirtai remia jų teisėtus demokratinius siekius;

2.
pažymi, kad prezidento pareiškimai ir pažadai vykdyti reformas, atšaukti nepaprastąją padėtį ir suteikti amnestiją kaliniams visiškai prarado patikimumą;

3.
pažymi, jog šie veiksmai prisidėjo prie to, kad Sirijos režimas prarado savo teisėtumą, ir ragina prezidentą Basharą al-Assadą atsistatydinti, kad būtų galima patenkinti Sirijos gyventojų teisėtus demokratinius lūkesčius;

4.
dar kartą ragina nedelsiant nutraukti smurtinius veiksmus prieš taikius demonstrantus, taip pat nutraukti jų šeimų puolimą; paleisti sulaikytus protestų dalyvius, politinius kalinius, žmogaus teisių gynėjus ir žurnalistus; suteikti galimybę tarptautinėms humanitarinėms ir žmogaus teisių organizacijoms bei tarptautinei žiniasklaidai nekliudomai patekti į šalį; taip pat suteikti galimybę piliečiams naudotis Sirijos ryšių ir informacijos tinklais;

5.
primena savo raginimą atlikti nepriklausomą, skaidrų ir veiksmingą Sirijos saugumo pajėgų vykdytų nužudymų, areštų, nesankcionuotų sulaikymų, tariamų priverstinių dingimų ir kankinimo atvejų tyrimą siekiant užtikrinti, kad už šiuos veiksmus atsakingi asmenys būtų patraukti atsakomybėn; atsižvelgdamas į tai, palankiai vertina JT žmogaus teisių tarybos neseniai priimtą rezoliuciją, kurioje raginama išsiųsti į Siriją nepriklausomą tarptautinę tyrimų komisiją ištirti visų įtarimų dėl tarptautinių žmogaus teisių normų pažeidimų, režimo padarytų nuo 2011 m. kovo mėn., siekiant nustatyti su šiais nusikaltimais ir smurto atvejais susijusius faktus ir aplinkybes bei atsakingus asmenis, taip pat užtikrinti, kad jie būtų patraukti atsakomybėn;

6.
tuo pat metu ragina nedelsiant pradėti tikrą ir visapusišką procesą, kuriame dalyvautų demokratiniai politiniai veikėjai ir pilietinės visuomenės organizacijos, kad jis galėtų tapti taikaus ir neatšaukiamo perėjimo prie demokratijos Sirijoje pagrindu; atsižvelgdamas į tai, palankiai vertina JT Saugumo Tarybos pirmininko pareiškimą, kuriame pabrėžiama, kad vienintelis būdas išspręsti esamą krizę Sirijoje – pradėti visapusišką politinį procesą, kuriam vadovautų Sirija;

7.
palankiai vertina ir remia neseniai išplėstas ES sankcijas, būtent tai, kad papildytas asmenų ir organizacijų, kurie remia Sirijos režimą ar gauna iš jo naudos ir kuriems taikomas turto įšaldymas ir draudimas keliauti, sąrašas, taip pat remia naftos ir naftos produktų importo į ES draudimą; tačiau ragina pradėti taikyti daugiau sankcijų, nukreiptų prieš režimą, bet turinčių kuo mažesnį neigiamą poveikį Sirijos piliečių gyvenimo sąlygoms;

8.
pakartoja, kad tvirtai remia ES valstybių narių diplomatines pastangas JT Saugumo Taryboje ir kituose tarptautiniuose forumuose siekiant susitarti dėl tinkamų tarptautinės bendruomenės veiksmų reaguojant į dabartinę Sirijos krizę;

9.
palankiai vertina Sirijos kaimyninių šalių humanitarinę pagalbą, kurią jos teikia Sirijos pabėgėliams; ragina ES ir valstybes nares toliau bendradarbiauti su Sirijos kaimyninėmis šalimis, Arabų Lyga, kitais tarptautiniais veikėjais ir NVO, siekiant išvengti galimo dabartinės krizės Sirijoje, įskaitant humanitarinę krizę, plitimo į kitas šio regiono sritis ir siekiant, kad humanitarinė krizė šalyje dar labiau nepagilėtų;

10.
ragina teikti didesnę paramą ir pagalbą besikuriančioms Sirijos organizuotoms demokratinėms opozicijos pajėgoms šalyje ir už jos ribų;

11.
paveda Pirmininkui perduoti šią rezoliuciją Tarybai, Komisijai, Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams ir Sirijos Arabų Respublikos vyriausybei ir parlamentui.

